Una nova exposició virtual en el cicle Catalunya des dels arxius: esdeveniment i festes populars digitals.
La Nit del Foc, la Nit de les Bruixes, és a dir, la nit entre el 23 i 24 de juny, és una nit màgica en què se celebra el solstici d'estiu, amb dos dies de retard.
L'origen de la celebració de la Nit de Sant Joan és pagà i forma part del grup de festes solsticials, com Nadal.
Amb una tradició que es remunta a molt abans de la implantació de cristianisme, és un culte al sol, a l'allargament del dia, pel solstici d'estiu.
L'Església catòlica va fer coincidir la festa amb la data de naixement de sant Joan Baptista i que ha esdevingut una festa amb elements i costums molt marcats i simbòlics: el foc purificador, les herbes de sant Joan, les cançons, el ball o els guariments i més rituals màgics.
Les fogueres són l'element central de la Nit de Sant Joan als Països Catalans.
Les celebracions tenen el foc com a element característic.
Les fogueres que, segons la tradició de cada localitat, es fan tradicionalment amb objectes inservibles de fusta que s'han anat acumulant durant tot l'any.
Tot i que hi ha documentades lleis del segle XVIII que miraven de posar fre als jocs de la gent amb els focs d'artifici durant aquesta nit, la festa no es va deixar de celebrar.
Durant el franquisme es va tractar de posar fi a la festa considerant-la pagana i impròpia de la gent cristiana, però per tot arreu es va continuar clandestinament sense que es pogués frenar.
Continuant d'una iniciativa del 1955 de l'excursionista Francesc Pujades, des de l'any 1966, diversos col·lectius i organitzacions distribueixen la Flama del Canigó, des del cim de la muntanya, arreu de les terres de parla catalana per encendre les fogueres de la Nit de Sant Joan.
La flama que està encesa tot l'any al Castellet de Perpinyà, es renova cada 23 de juny de bon matí al cim del Canigó.
A Igualada la Flama hi arriba d'ençà de la dècada dels vuitanta.
El dia 23 de juny, a les 20 h, a la plaça de l'Ajuntament, hi arriba la Flama del Canigó que ha estat portada en relleus fins a Igualada des de la Pica del Canigó per atletes i escolars igualadins.
Esbarts, colles excursionistes, agrupacions escortes i associacions reben la flama de la llengua, la cultura i la memòria que l'agrupació Flama del Canigó ha començat baixat de matinada, des del cim de la muntanya de Conflent, fins a la ciutat d'Igualada, en un recorregut d'uns 190 km. Les colles i agrupacions han pres el relleu de l'encesa de les torxes i fanalets del peveter per iniciar el seu trajecte fins a cada poble de la comarca.
Amb l'actuació dels Moixiganguers d'Igualada, l'encesa del peveter, la lectura del manifest i el repartiment del foc als representants d'entitats i associacions de la ciutat i de les poblacions de la comarca, la Flama del Canigó és l'inici de la festa de Sant Joan.
A continuació la Flama va cap a Montserrat amb els atletes del Club Atlètic Igualada.
La Flama surt del cim del Canigó i s'escampa per tots els Països Catalans a través de centres de repartiment i cadenes de relleu, de manera que es calcula que aquella nit s'encenen unes 30.000 fogueres.
Els objectius de l'Associació Flama del Canigó són mantenir i difondre la tradició de la renovació anual de la Flama del Canigó com a símbol d'unitat dels Països Catalans.
La finalitat principal és el trasllat d'aquesta Flama del Canigó des del mateix cim de la muntanya fins a la ciutat d'Igualada mitjançant relleus atlètics realitzats per voluntaris.
Després es fa el repartiment de la Flama del Canigó a totes aquelles poblacions, entitats, persones físiques o jurídiques que ho demanin a través dels vehicles de Distribució del Foc de Sant Joan.
La Flama del Canigó d'Igualada distribueix Foc de Sant Joan pel Ripollès, Lluçanès, Bages i Anoia en una xarxa que fa arribar el foc fins al País Valencià.
Els primers anys, l'acte va tenir una repercussió periodística molt fluixa, però amb la cada vegada més gran participació de la gent, la notícia és va fent més important.
Aquest fet es pot veure revisant la premsa i amb les fotografies que es conserven a l'Arxiu Comarcal de l'Anoia.
Cliqueu aquí per a veure la mostra.